Nyhavn 9 til 15  
Nr. 9 er den blå bygningen til venstre. Det er et av Nyhavns eldste hus og bygget i 1681.  
Nr.11 er huset til høyre for nr.9. Dette huset er fra 1690.  
Nr.13 er fra 1691.  
Nr.15 er fra 1719. Foto: Mahlum 
Nyhavn 17 fra 1670 – Her har det tidligere vært både hotell og frisør, men siden 1936 har Café Nyhavn 17 hatt tilhold i huset Foto: Mahlum 
Et av Clemens Wellers fotografier av H.C. Andersen i mai 1874 i Nyhavn 18. Året etter døde Andersen på Rolighed.
Hjørnegård oppført etter tegninger av arkitekt Jens Christian Kofoed og ferdigstilt i 1909.
Bygningen huser Hotel Bethel Sømandshjem og har nummer 24. Sømandshjemmet eier også det gule huset i nr. 22 og benytter Nyhavn 22 som sin adresse. Foto: Mahlum 
**Nyhavn** er et havnekvarter i København, som er et av byens mest besøkte turistmål. Havnen ble gravet ut fra 1671 til 1673 av svenske krigsfanger som et alternativ til den eksisterende havnen. 

Kong Frederik III hadde på slutten av 1660-tallet et prosjekt for en kanal som skulle gå fra havneløpet og helt inn til Kongens Nytorv. Kongen begynte å dra på årene på dette tidspunkt, planene endte i en skuff og ble ikke realisert. 
I 1670 overtok Christian V tronen og da ble det umiddelbart fart i planene. Kongen sendte ut en ordre datert 28. desember samme år og her befalte han:«..den forordnede Havn til det nye Torv udi tilstundende Aar 1671 at lade forferdige.»

Fullt så fort gikk det ikke å få kanalen ferdig. Arbeidet ble gjort av soldater, hovedsakelig svenske krigsfanger fra den nylig avsluttede krigen med Sverige.

I mange år var Nyhavn blant byens mer skumle kvarterer med sjømannsvertshus og dertil hørende gledespiker. Men i 1980-årene ble området gjennomgripende renovert, og Nyhavn huser i dag en rekke penere restauranter, kaféer og barer. Blant de mest kjente er Nyhavn 17 og Cap Horn.

Opprinnelig innviet Christian V området som «Nyhavnskanalen», men i dag heter det bare Nyhavn. Severdigheten er de over 300 år gamle husene som er blitt bevart.

H.C. Andersen og Nyhavn
-----------------------

Dikteren H.C. Andersen bodde flere steder i Nyhavn. I september 1834 flyttet han inn i nr. 20 (tidligere benevnt nr. 280) hos Karen Sophie Larsen. I 1848 flyttet han inn hos skipper Anholm i nr. 67; adressen hadde nummer 34 inntil 1850-årene. 23. oktober 1871 flyttet han inn i nr. 18 hos fotograf Thora Hallager som drev pensjonat i huset, fra 1873 var det frk. Ballin som overtok.

Utvalgte hus
------------

Et av de eldste husene i Nyhavn er nr. 9, som ble bygget i 1681. Byggherre har antakelig vært havnemesteren som het Christen Christensen. Årstallet 1681 fremgår av murankeret som er festet på husets fasade.Huset har fem fag, tre etasjer og gavlkvist. Bygningen er fredet. Blant de som har bodd i huset er generaladjudant H.V. Warnstedt som levde 1743–1817, han bodde i huset i 1776. Warnstedt ble senere den første sjefen for Comediehuset, det senere Det Kongelige Teater.

Nyhavn 11 er et murstenshus med tegltak, huset er fra 1690. Huset har fire etasjer, men ble opprinnelig bygget i to. Det fikk tilføyet to etasjer i 1835–1836.Bygningen er fredet. Det finnes et gårdsrom på baksiden anlagt i 1963 av landskapsarkitektene Knud Lund-Sørensen og Morten Le Klint.

Skuespilleren Christian Niemann Rosenkilde som levde 1786–1861 flyttet inn i huset i 1842 og bodde her i 7 år. Rosenkilde er særlig kjent for sine Holbergtolkinger. Han var i tillegg en bekjent av Søren Kierkegaard og de to ble ofte sett sammen i Københavns gater. Muligens har Kierkegaards bøker vært tung lesing for Rosenkilde som uttalte: «Det Affekterte Asen! Kan han da ikke udtrykke sig naturligt. Jeg kan min Sæl ikke forstaa et Muk af hvad han skriver.»

Nyhavn 13 er et murstenshus med tegltak, huset er fra 1691.Huset ble opprinnelig oppført i to etasjer og fikk føyet til to ekstra etasjer ved en ombygging i 1842. På begynnelsen av 1820-tallet bodde tobakksfabrikanten A M. Hirschsprung i dette huset.

Nyhavn 15 er et murstenshus med tegltak, huset er fra 1719 og bygget i tre etasjer. Huset ble bygget om i 1987. Det er hengt opp en plate som viser en elefant med et åttetall over inngangsdøren. Den ble satt opp av handelsmannen Jørgen Alsing som hadde te-og porselensbedrift i huset.

Nyhavn 17 er fra 1670 og oppført i tre etasjer. Huset er et bindingsverkshus med tak av tegl. Spisestedet Nyhavn 17 har holdt til i huset siden 1936.

Nyhavn 18 er særlig knyttet til H.C. Andersen og hans liv. Huset er fra ca. 1779 og ble opprinnelig bygget med loftsetasje. Denne kvisten ble bygget om til full etasje av murermester C. Unger i 1846. Huset ble fredet i 1932.I 1972 ble det restaurert av Erik Møller i 1972.

Blant beboerne i huset var pakkhusforvalter Jonathan Balling (1773–1829) som bodde her til sin død. Balling var en av H.C. Andersens tidligste velgjørere. I den perioden dikteren gikk på latinskolen bodde han og feiret jul hos Balling i 1822 og året etter. 
Fotograf Thora Hallager drev pensjonat i huset, hun leide ut til Andersen og nummer 18 ble dikterens siste bolig før han døde på Rolighed i 1875. I mai året før var den tyske fotografen Clemens Weller på besøk hos Andersen og fotograferte han.

Galleri
-------

* Nyhavn 20 - 22 Foto: MahlumNyhavn 20 - 22 Foto: Mahlum
* Nyhavn 43 - 47 Foto: MahlumNyhavn 43 - 47 Foto: Mahlum
* Folkeliv utenfor Nyhavn 15 og hjørnebygningen nr.17 Foto: AlkarexFolkeliv utenfor Nyhavn 15 og hjørnebygningen nr.17 Foto: Alkarex

Referanser
----------

1. ↑  Nyhavn 17
2. ↑  J.C. Kofoed fra Weilbachs kunstnerleksikon
3. ↑  København. Kulturhistorisk opslagsbog – Nyhavn Arkivert 24. mars 2012 hos Wayback Machine.
4. ↑  H. C. Andersens boliger fra H.C. Andersen Centret
5. ↑  H. C. Andersens boliger fra H.C. Andersen Centret
6. ↑  København. Kulturhistorisk opslagsbog - Nyhavn nr. 9 Arkivert 8. juli 2017 hos Wayback Machine.
7. ↑  Fredningssak Nyhavn 9 fra Kulturarvsstyrelsen
8. ↑  Nyhavn 9 fra Indenforvoldene.dk
9. ↑  Fredningssak Nyhavn 11 fra Kulturarvsstyrelsen
10. ↑  Nyhavn 11 fra Indenforvoldene.dk
11. ↑  Nyhavn 11 fra Indenforvoldene.dk
12. ↑  Nyhavn 11 fra Indenforvoldene.dk
13. ↑  Fredningssak Nyhavn 13 fra Kulturarvsstyrelsen
14. ↑  Nyhavn 13 fra Indenforvoldene.dk
15. ↑  Fredningssak Nyhavn 15 fra Kulturarvsstyrelsen
16. ↑  Nyhavn 15 fra Indenforvoldene.dk
17. ↑  Fredningssak Nyhavn 17 fra Kulturarvsstyrelsen
18. ↑  Nyhavn 17 fra Indenforvoldene.dk
19. ↑  Fredningssak Nyhavn 18 fra Kulturarvsstyrelsen
20. ↑  Erik Møller fra Weilbachs kunstnerleksikon
21. ↑  Nyhavn 18 fra Indenforvoldene.dk

Eksterne lenker
---------------

* (en) Nyhavn – kategori av bilder, video eller lyd på Commons Rediger på Wikidata

  

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** VIAF **·** BNF **·** BNF (data) **·** GeoNames **·** GeoNames
 |